b'\n_START_ARTICLE_\nJungle World\n_START_SECTION_\nHist\xc3\xb2ria\n_START_PARAGRAPH_\nEl diari Jungle World va ser fundat el 1997 com a escissi\xc3\xb3 del diari marxista Junge Welt. La disc\xc3\xb2rdia la va generar la decisi\xc3\xb3 de l\'aleshores gerent del diari Dietmar Koschmieder, que pretenia destituir al cap de la redacci\xc3\xb3, Klaus Behnken. Aix\xc3\xb2 no obstant, la majoria de l\'equip de redacci\xc3\xb3 es va manifestar en contra d\'aquest prop\xc3\xb2sit (entre d\'altres J\xc3\xbcrgen Els\xc3\xa4sser, Klaus Behnken, Bernd Beier, Ivo Bozic, Andreas Dietl, J\xc3\xbcrgen Kiontke, Martin Krau\xc3\x9f, Stefan Ripplinger, Heike Runge, Heiko von Schrenk, Ralf Schr\xc3\xb6der, Wolf-Dieter Vogel, Beate Willms i Elke Wittich). _NEWLINE_Segons el diari alemany Taz, l\'objectiu de Dietmar Koschmieder era "portar a terme una neteja de redactors de tend\xc3\xa8ncies d\'esquerra radical". En senyal de protesta, gaireb\xc3\xa9 tot l\'equip de redacci\xc3\xb3 del diari Junge Welt va ocupar les oficines i, com a resultat, va n\xc3\xa9ixer el nou diari. Als seus inicis, Jungle World es va publicar sense capital inicial ni mitjans de producci\xc3\xb3, i solament es va poder mantenir als quioscs gr\xc3\xa0cies al gran suport dels lectors i la solidaritat d\'altres mitjans de comunicaci\xc3\xb3._NEWLINE_El 2007, amb motiu del seu des\xc3\xa8 aniversari, Jungle World es va sotmetre a una reestructuraci\xc3\xb3 del seu contingut i disseny. El diari van passar a incloure una suplement que inclou articles sobre temes culturals, cr\xc3\xadtica liter\xc3\xa0ria, opini\xc3\xb3 i s\xc3\xa0tira, un extens dossier que ocupa la major part de la revista i una contra-portada amb c\xc3\xb2mics. El diari, per altra banda, continua ocupant-se dels cl\xc3\xa0ssics temes d\'actualitat pol\xc3\xadtica, incloent an\xc3\xa0lisis cr\xc3\xadtiques sobre assumptes nacionals i internacionals, debats i una entrevista. _NEWLINE_Des de l\'abril de 2008, el diari tamb\xc3\xa9 compta amb una p\xc3\xa0gina web que inclou blogs i altres continguts addicionals a la versi\xc3\xb3 impresa.\n_START_SECTION_\nTend\xc3\xa8ncia pol\xc3\xadtica\n_START_PARAGRAPH_\nJungle World t\xc3\xa9 per objectiu ser un diari on hi tinguin cabuda diferents postures d\'esquerra. S\'autodefineix com a "rotatiu de les esquerres no dogm\xc3\xa0tiques" i com a "plataforma per a debats d\'esquerres i contracorrents subculturals"._NEWLINE_En l\'espectre pol\xc3\xadtic, cal situar Jungle World entre l\'esquerra radical i l\'esquerra heterodoxa, per b\xc3\xa9 que amb freq\xc3\xbc\xc3\xa8ncia els moviments antiimperialistes s\xc3\xb3n sotmesos a dures cr\xc3\xadtiques per la redacci\xc3\xb3, que titlla molts d\'aquests moviments d\'acr\xc3\xadtics i nacionalistes._NEWLINE_Des de la seva fundaci\xc3\xb3, la principal l\xc3\xadnia pol\xc3\xadtica del diari ha anat variant. A partir dels atemptats de l\'11 de setembre de 2001, per exemple, va publicar articles defensant les intervencions militars a l\'estranger per part de les pot\xc3\xa8ncies occidentals, fet que va provocar el rebuitg dels grups antiimperialistes._NEWLINE_El 2002, el diari tamb\xc3\xa9 va ser objecte de dures cr\xc3\xadtiques per part de nombrosos moviments d\'esquerra alemanys, que es q\xc3\xbcestionaven l\'ambigua posici\xc3\xb3 del diari sobre la guerra de l\'Iraq i no compartien les cr\xc3\xadtiques que el diari llen\xc3\xa7ava a la postura antib\xc3\xa8l\xc2\xb7lica que Gerhard Schr\xc3\xb6der havia pres durant la seva campanya de reelecci\xc3\xb3 com a Canceller d\'Alemanya. Aix\xc3\xad mateix, els moviments d\'esquerra tamb\xc3\xa9 van incidir contra la postura pro-israelista del rotatiu._NEWLINE_Amb freq\xc3\xbc\xc3\xa8ncia, el rotatiu publica articles d\'autors que s\'inscriuen al moviment dels Antideutschen (un grup antifeixista d\'extrema esquerra i antinacionalista aparegut els anys 1990 a Alemanya que es desmarca del moviment antiimperialista i que, degut a la responsabilitat hist\xc3\xb2rica d\'Alemanya envers els jueus, defensa el sionisme i la pol\xc3\xadtica colonialista d\'Israel a Cisjord\xc3\xa0nia). Aix\xc3\xb2 no obstant, \xc3\xa9s precisament la revista Bahamas, de l\xc3\xadnia pol\xc3\xadtica expl\xc3\xadcitament Antideutsch, qui regularment sotmet a dures cr\xc3\xadtiques al diari Jungle World. Contradict\xc3\xb2riament, per altra banda, l\'Oficina Federal de Protecci\xc3\xb3 de la Constituci\xc3\xb3 de l\'Estat Federat de Brandenburg (Verfassungsschutz des Landes Brandenburg), en el seu informe de 2005, considerava el diari Jungle World com a una de les publicacions m\xc3\xa9s importants adscrites al moviment dels Antideutschen, juntament amb la revista Bahamas.\n_START_SECTION_\nTiratge\n_START_PARAGRAPH_\nEl tiratge de Jungle World va patir una forta caiguda en nom\xc3\xa9s tres anys, al passar de 17.000 exemplans el 2001 a nom\xc3\xa9s 12.000 exemplars el 2004. Segons fonts del diari, el gener de 2011 el nombre d\xe2\x80\x99exemplars venuts s\xe2\x80\x99havia recuperat i rondava els 16.250.'